### Resumé

Teknisk Udvalg drøftede den 9. september 2025 pkt. 145, Evalueringen af gentænkningen af den kollektiv trafik. Med udgangspunkt i disse drøftelser, foreslår forvaltningen at følgende tiltag gennemføres senest til køreplansskiftet den 28. juni 2026: Betjening af CSV med fire afgange, indførelse af ny billettype, samt forlængelse af aftale med Nabogo.

### Sagsfremstilling

På mødet den 9. september 2025 pkt.145 blev Teknisk Udvalg præsenteret for en række tiltag som på baggrund af evalueringen af gentænkningen af den kollektiv trafik skal være med til at udvikle den kollektive trafik.

Med udgangspunkt i udvalgets drøftelser den 9. september foreslår forvaltningen følgende tiltag til gennemførelse senest 28. juni 2026:

* Etablering af åben skolebusrute, der betjener Pedersholms Allé med 4 afgange på hverdage. Afgangene tilpasses CSV's mødetider
* Indførelse af en ny billettype, VejleNu, som er et supplement til de eksisterende ordninger. Billetprisen vil være 15 kr. og er et tilbud til alle borgere i Vejle Kommune.
* Fastholdelse af tilskud på 10 kr. pr tur med Nabogo, samt forlængelse af den nuværende aftale, så aftalen fremadrettet gælder til 31.7.2028

Disse tre tiltag vil bidrage til at styrke brugen af den kollektive trafik og kan holdes indenfor de økonomiske rammer for de næste fire år.

Taksten for VejleNu skal godkendes af Sydtrafiks bestyrelse. Det forventes at den nye billettype kan implementeres fra 1.1.2026.

I forbindelse med implementering af VejleNu kan der opstå et behov for, at der afsættes ressourcer til at forklare borgerne om fordele og ulemper ved henholdsvis rejsekort og VejleNu. VejleNu vil være en del af rejsebilletten. Ved brug af rejsekortet tjekker borgeren ind og ud når rejsen afsluttes. Der er mulighed for at optjene rabatter i forhold det tidspunkt, hvor rejsen gennemføres og i forhold til, hvor ofte borgeren rejser. Rejsebilletten i form af VejleNu bruges, når borgeren ikke rejser så tit. Der betales før rejsen og med en fast pris.

### Økonomi

![](data:image/jpeg;base64...)

Figur 1. Forventet budget under forudsætning af nye billettyper indføres til 1.1.2026

### Klima og resiliensvurdering

Flere afgange, billigere billetter og øget samkørsel vil gøre den kollektive trafik mere attraktiv og dermed reducere trængsel.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** udvalget godkender de foreslåede tiltag med henblik på gennemførsel hurtigst muligt og senest til køreplanskiftet 28. juni 2026.

### Beslutning

Udvalget ønskede yderligere billet/prisstrukturer undersøgt og fremlagt på et kommende møde.